Kanepi jäi avasetis 0:3 kaotusseisu, aga võitis siis viis geimi järjest. Kontaveit jõudis 5:5 viigini, aga avaseti võitis Kanepi 7:5. Teises setis murdis Kanepi üheksandas geimis vastase pallingu ja sai siis matšivõidu nimel servida, aga Kontaveit murdis vastu ja võitis teise seti 7:5. Otsustavas setis võitis Kanepi ülipika ja mitmeid suurepäraseid punkte sisaldanud teise geimi, millega lõi vundamendi 6:3 setivõidule.

ENNE KOHTUMIST:

Seni on olnud puhtalt maitse küsimus, kumma hooaega pidada edukamaks – kes eelistab edu suurel slämmil, kes stabiilset edu WTA turniiridel.

Tennisekommentaator Margus Uba toonitab mitu korda, et ei oska Kanepi ja Kontaveidi duellis kummalegi eelist anda. «Tahaks loota, et tuleb tasavägine mäng ja sportlik põnevus püsib võimalikult kaua. Väga raske on ühele või teisele poolele võitu ennustada, sest nad on üsna sarnase stiiliga mängijad. See võib küll olla näidismäng, kuid ikkagi psühholoogiliselt väljakutsuv duell,» sõnab Uba.

FOTO: graafika: Alari Paluots

Küll aga on ta kindel, et ehkki tegu on meelelahutusliku kohtumisega, lööb platsil välja tennisistide võidujanu. «Mõlemad on nii tulise võitlejahingega, et isegi kui nad veel väljakule astudes seda šõumänguna võtavad, siis küll mängu käigus tahtmine ja sportlik viha kasvavad. Hästi suur osa on siin ka publikul, kui saalis on mõnus atmosfäär, kütab seegi kirgi üles.»

Kumb on vaimselt tugevam? «Kaia «ärakukkumised» karjääri jooksul on meedia poolt tugevalt ülevõimendatud. Kui spekuleerida, siis praegusel ajahetkel on tabelis kõrgemal kohal oleval Anetil ehk natuke raskem. Tema võidukohustus on suurem, samas kui kogenum Kaia tuleb kindlasti väljakule päris mõnusa ja vaba olekuga,» arutleb Uba.

Lõppkokkuvõttes siiski võrdsete duell? Uba võtab hetkelise mõttepausi. «Et noorem ja edetabelis kõrgemal kohal olev tütarlaps minu sõnadest veidi sportlikku viha juurde saaks, siis ütlen, et 60-40 Kaiale!» naerab ta lõpuks.

* * *